Document ID: 32013R0813

KOMISIJOS REGLAMENTAS (ES) Nr. 813/2013
2013 m. rugpjūčio 2 d.
kuriuo įgyvendinant Europos Parlamento ir Tarybos direktyvą 2009/125/EB nustatomi patalpų šildytuvų ir kombinuotųjų šildytuvų ekologinio projektavimo reikalavimai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos direktyvą 2009/125/EB, nustatančią ekologinio projektavimo reikalavimų su energija susijusiems gaminiams nustatymo sistemą (1), ypač į jos 15 straipsnio 1 dalį,
pasitarusi su Ekologinio projektavimo konsultacijų forumu,
kadangi:
(1)
pagal Direktyvą 2009/125/EB Komisija turėtų nustatyti ekologinio projektavimo reikalavimus su energija susijusiems gaminiams, kurių pardavimo ir prekybos apimtis yra didelė ir kurie daro didelį poveikį aplinkai ir turi didelį poveikio aplinkai gerinimo be pernelyg didelių išlaidų patobulinant konstrukciją potencialą;
(2)
1992 m. gegužės 21 d. Tarybos direktyvoje 92/42/EEB dėl naudingumo koeficiento reikalavimų naujiems karšto vandens katilams, deginantiems skystąjį arba dujinį kurą (2), nustatytos nuostatos dėl katilų energijos vartojimo efektyvumo;
(3)
Direktyvos 2009/125/EB 16 straipsnio 2 dalies a punkte numatyta, kad laikydamasi 19 straipsnio 3 dalyje nurodytos tvarkos, atsižvelgdama į 15 straipsnio 2 dalyje nustatytus kriterijus ir pasitarusi su Ekologinio projektavimo konsultacijų forumu, prireikus Komisija turėtų nustatyti įgyvendinimo priemones gaminiams, turintiems didelių rentabilaus išmetamųjų šiltnamio efektą sukeliančių dujų kiekio mažinimo galimybių, pavyzdžiui, šildymo ir vandens šildymo įrangai;
(4)
Komisija atliko parengiamąjį tyrimą siekdama išnagrinėti techninius, aplinkosauginius ir ekonominius patalpų šildytuvų ir kombinuotųjų (patalpų ir vandens) šildytuvų, įprastai naudojamų Sąjungoje, aspektus. Tyrimas parengtas drauge su suinteresuotosiomis šalimis iš Sąjungos ir trečiųjų valstybių, o rezultatai paskelbti viešai;
(5)
nustatyta, kad šio reglamento tikslais svarbūs patalpų šildytuvų ir kombinuotųjų šildytuvų aplinkosauginiai aspektai yra energijos suvartojimas gaminio naudojimo etapu ir (šildytuvų su šilumos siurbliais) garso galios lygis. Be to, jei šildytuvas naudoja iškastinį kurą, išmetamų azoto oksidų, anglies monoksido, kietųjų dalelių ir angliavandenilių kiekiai yra laikomi svarbiais aplinkosauginiais aspektais;
(6)
ekologinio projektavimo reikalavimų nedera nustatyti išmetamam anglies monoksidui, kietosioms dalelėms ir angliavandeniliams, nes nėra tinkamų europinių matavimo metodų. Kad tokie metodai būtų parengti, Komisija įgaliojo Europos standartizacijos organizacijas peržiūrint šį reglamentą apsvarstyti ekologinio projektavimo reikalavimus, taikomus šioms išmetamosioms medžiagoms. Kol įsigalios Sąjungos ekologinio projektavimo reikalavimai, gali būti laikomasi nacionalinių ekologinio projektavimo reikalavimų, taikomų patalpų šildytuvų ir kombinuotųjų šildytuvų išmetamam anglies monoksidui, kietosioms dalelėms ir angliavandeniliams, nuostatų arba tokių nuostatų galima nustatyti. Tai neturi įtakos 2009 m. lapkričio 30 d. Europos Parlamento ir Tarybos direktyvos 2009/142/EB, susijusios su dujas deginančiais prietaisais (3), nuostatoms, kuriomis dujas deginančių prietaisų degimo produktai ribojami sveikatos ir saugos atžvilgiais;
(7)
iš parengiamojo tyrimo matyti, kad patalpų šildytuvų ir kombinuotųjų šildytuvų atveju reikalavimai dėl kitų Direktyvos 2009/125/EB I priedo 1 dalyje nurodytų ekologinio projektavimo kriterijų nebūtini. Išmetamų šiltnamio efektą sukeliančių dujų, susijusių su šildytuvų, naudojamų dabartinio Europos pastatų fondo objektams šildyti, šiluminių siurblių šaldalais, kiekis nelaikomas reikšmingu. Ar dera nustatyti šioms išmetamosioms šiltnamio efektą sukeliančioms dujoms taikomus ekologinio projektavimo reikalavimus, bus dar kartą apsvarstyta peržiūrint šį reglamentą;
(8)
šis reglamentas turėtų būti taikomas patalpų šildytuvams su šildymo katilais, kogeneraciniams patalpų šildytuvams ir patalpų šildytuvams su šilumos siurbliais, kuriais šiluma tiekiama į vandens pagrindu veikiančias centrinio šildymo sistemas patalpų šildymo tikslais, ir kombinuotiesiems šildytuvams su šildymo katilais bei kombinuotiesiems šildytuvams su šilumos siurbliais, kuriais teikiama šiluma į vandens pagrindu veikiančias centrinio šildymo sistemas patalpų šildymo tikslais ir šiluma karštam geriamajam ir sanitariniam vandeniui tiekti. Minėti šildytuvai suprojektuoti naudoti su dujiniu ar skystuoju kuru, įskaitant kurą gautą iš biomasės (išskyrus jei ji vartojama daugiausia), elektros energijos ir aplinkos šilumos arba šilumingų atliekų;
(9)
šildytuvai, suprojektuoti naudoti daugiausia (ne mažiau kaip 50 %) dujinį ar skystąjį kurą, gautą iš biomasės, turi specifinių techninių charakteristikų, kurioms reikia gilesnės techninės, ekonominės ir aplinkosaugos analizės. Priklausomai nuo analizės rezultatų, tokių šildytuvų ekologinio projektavimo reikalavimai prireikus turėtų būti nustatyti vėliau;
(10)
apskaičiuota, kad 2005 m. Sąjungoje metinės energijos sąnaudos, susijusios su patalpų šildytuvais ir kombinuotaisiais šildytuvais, buvo apie 12 089 PJ (289 mln. t naftos ekvivalento), o tai atitinka 698 mln. t išmesto CO2. Prognozuojama, kad jei nebus imtasi specialių priemonių, 2020 m. per metus bus suvartojama 10 688 PJ energijos. Apskaičiuota, kad 2005 m. Sąjungoje per metus išmetamų azoto oksidų, susijusių su patalpų šildytuvais ir kombinuotaisiais šildytuvais, kiekis buvo apie 821 kt SOx ekvivalento. Prognozuojama, kad jei nebus imtasi specialių priemonių, 2020 m. per metus bus išmetama 783 kt SOx ekvivalento. Parengiamojo tyrimo duomenimis, naudojamų patalpų šildytuvų ir kombinuotųjų šildytuvų suvartojamos energijos ir išmetamų azoto oksidų kiekiai gali būti gerokai sumažinti;
(11)
patalpų šildytuvų ir kombinuotųjų šildytuvų suvartojamos energijos kiekį galima sumažinti taikant turimas nenuosavybines rentabilias technologijas, kurios padeda sumažinti bendras šių gaminių pirkimo ir naudojimo sąnaudas;
(12)
Sąjungoje yra beveik penki milijonai būstų su bendromis sistemomis su atvirais dūmtakiais. Dėl techninių priežasčių būstuose su bendromis sistemomis su atvirais dūmtakiais esamų patalpų šildytuvų su šildymo katilu ir kombinuotųjų šildytuvų su šildymo katilu pakeisti veiksmingais kondensaciniais katilais negalima. Pagal šiame reglamente išdėstytus reikalavimus rinkoje galima palikti nekondensacinius katilus, specialiai suprojektuotus tokiai konfigūracijai; tai daroma siekiant, kad vartotojai nepatirtų nepagrįstų išlaidų, suteikti gamintojams laiko sukurti katilus, pritaikytus naudoti su veiksmingesnėmis šildymo technologijomis, ir suteikti valstybėms narėms laiko apsvarstyti nacionalines statybos normas;
(13)
numatoma, kad dėl bendro šiame reglamente ir 2013 m. vasario 18 d. Komisijos deleguotajame reglamente (ES) Nr. 811/2013 kuriuo papildoma Europos Parlamento ir Tarybos direktyva 2010/30/ES, nustatant patalpų šildytuvų, kombinuotųjų šildytuvų, patalpų šildytuvo, temperatūros reguliatoriaus ir saulės energijos įrenginio komplektų ir kombinuotojo šildytuvo, temperatūros reguliatoriaus ir saulės energijos įrenginio komplektų energijos vartojimo efektyvumo ženklinimo reikalavimus (4), nustatytų ekologinio projektavimo reikalavimų poveikio iki 2020 m. per metus būtų sutaupoma 1 900 PJ (apie 45 mln. t naftos ekvivalento), o tai prilygsta 110 mln. t CO2, ir sumažėtų metinis išmetamų azoto oksidų kiekis (apie 270 kt SOx ekvivalento), palyginti su tuo, jei nebūtų imtasi priemonių;
(14)
pagal ekologinio projektavimo reikalavimus visoje Sąjungoje turėtų būti suderinti patalpų šildytuvų ir kombinuotųjų šildytuvų energijos vartojimo, garso galios lygio ir išmetamų azoto oksidų kiekio reikalavimai, todėl tokie reikalavimai padėtų sklandžiau veikti vidaus rinkai ir pagerinti šių gaminių aplinkosauginį veiksmingumą;
(15)
ekologinio projektavimo reikalavimai neturėtų paveikti galutinio vartotojo naudojamoms patalpų šildytuvų arba kombinuotųjų šildytuvų funkcijų arba įperkamumo ir daryti neigiamo poveikio sveikatai, saugai ar aplinkai;
(16)
ekologinio projektavimo reikalavimai turėtų būti diegiami laipsniškai, kad gamintojai turėtų pakankamai laiko gaminius perprojektuoti pagal šio reglamento reikalavimus. Terminai turėtų būti nustatyti atsižvelgiant į sąnaudų poveikį gamintojams, ypač mažosioms ir vidutinėms įmonėms, ir užtikrinant, kad šio reglamento tikslai būtų pasiekti laiku;
(17)
gaminio parametrai turėtų būti matuojami ir apskaičiuojami taikant patikimus, tikslius ir atkuriamus matavimo metodus, pagal kuriuos būtų atsižvelgiama į visuotinai pripažintus pažangiausius matavimo ir skaičiavimo metodus, įskaitant darniuosius standartus, jei tokių yra, kuriuos Komisijos prašymu priėmė Europos standartizacijos organizacijos pagal procedūras, nustatytas 2012 m. spalio 25 d. Europos Parlamento ir Tarybos reglamente (ES) Nr. 1025/2012 dėl Europos standartizacijos (5);
(18)
pagal Direktyvos 2009/125/EB 8 straipsnio 2 dalį šiuo reglamentu nustatomos taikytinos atitikties vertinimo procedūros;
(19)
gamintojai turėtų Direktyvos 2009/125/EB IV ir V prieduose nurodytuose techniniuose dokumentuose pateikti informaciją, susijusią su šiame reglamente nustatytais reikalavimais, kad būtų lengviau tikrinti atitiktį reikalavimams;
(20)
kad apribotų patalpų šildytuvų ir kombinuotųjų šildytuvų poveikį aplinkai, gamintojai turėtų pateikti informaciją, susijusią su išmontavimu, grąžinamuoju perdirbimu ir (arba) šalinimu;
(21)
be šiame reglamente nustatytų teisiškai privalomų reikalavimų, turėtų būti nurodyti geriausių turimų technologijų etalonai, siekiant užtikrinti, kad informacija apie patalpų šildytuvų ir kombinuotųjų šildytuvų aplinkosauginį veiksmingumą per jų gyvavimo ciklą būtų plačiai žinoma ir lengvai prieinama;
(22)
Direktyva 92/42/EEB - išskyrus jos 7 straipsnio 2 dalį ir 8 straipsnį, taip pat jos III-V priedus - turėtų būti panaikinta ir šiuo reglamentu turėtų būti nustatytos naujos nuostatos, siekiant užtikrinti, kad į taikymo sritį būtų įtraukti ir kiti šildytuvai (ne vien katilai), toliau gerinti patalpų šildytuvų ir kombinuotųjų šildytuvų energijos vartojimo efektyvumą ir gerinti kitus svarbius patalpų šildytuvų ir kombinuotųjų šildytuvų aplinkosauginius aspektus;
(23)
šiame reglamente nustatytos priemonės atitinka pagal Direktyvos 2009/125/EB 19 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiame reglamente nustatomi rinkai tiekiamų ir (arba) pradedamų naudoti patalpų šildytuvų ir kombinuotųjų šildytuvų, kurių vardinis šilumos atidavimas ≤ 400 kW, - įskaitant patalpų šildytuvus, integruotus į Deleguotojo reglamento (ES) Nr. 811/2013 2 straipsnyje apibrėžtus patalpų šildytuvo, temperatūros reguliatoriaus ir saulės energijos įrenginio komplektus arba kombinuotojo šildytuvo, temperatūros reguliatoriaus ir saulės energijos įrenginio komplektus - ekologinio projektavimo reikalavimai.
2. Šis reglamentas netaikomas:
a)
šildytuvai, specialiai suprojektuoti naudoti dujinį ar skystąjį kurą, gautą daugiausia iš biomasės;
b)
šildytuvams, vartojantiems kietąjį kurą;
c)
šildytuvams, kuriems taikoma Europos Parlamento ir Tarybos direktyva 2010/75/ES (6);
d)
šildytuvams, kurie šilumą gamina tik karšto geriamojo arba sanitarinio vandens tiekimo reikmėms;
e)
šildytuvams, kuriais šildoma ir paskirstoma dujinė šilumos perdavimo terpė, kaip antai garai ar oras;
f)
kogeneraciniams patalpų šildytuvams, kurių maksimali elektrinė galia yra ne mažesnė kaip 50 kW;
g)
šilumos generatoriams, suprojektuotiems šildytuvams ir jų korpusams, kuriuose įmontuojami tokie šilumos generatoriai, rinkai patiekti iki 2018 m. sausio 1 d., kad būtų pakeisti tapatūs šilumos generatoriai ir tapatūs šildytuvų korpusai. Ant pakaitinio gaminio ar jo pakuotės aiškiai nurodyta, su kokiu šildytuvu jis skirtas naudoti.
2 straipsnis
Apibrėžtys
Be Direktyvos 2009/125/EB 2 straipsnio apibrėžčių, šiame reglamente vartojamos šios apibrėžtys:
1) šildytuvas- patalpų šildytuvas arba kombinuotasis šildytuvas;
2) patalpų šildytuvas- įrenginys,
3) kombinuotasis šildytuvas- patalpų šildytuvas, suprojektuotas taip, kad kartu tiektų šilumą, reikalingą tam tikros temperatūros karšto geriamojo ir sanitarinio vandens tam tikram kiekiui ir srautui tiekti nustatytais intervalais, ir prijungtas prie išorinio geriamojo arba sanitarinio vandens šaltinio;
4) vandens pagrindu veikianti centrinio šildymo sistema- sistema, kurioje vanduo naudojamas kaip šilumos perdavimo terpė ir per ją centralizuotai pagaminta šiluma paskirstoma į šilumos spinduliavimo įtaisus patalpoms ar jų dalims šildyti;
5) šilumos generatorius- šildytuvo dalis, gaminanti šilumą vienu ar keliais iš šių būdų:
šilumos generatorius, suprojektuotas įmontuoti šildytuve ar šildytuvo korpuse, taip pat laikomas šildytuvu;
6) šildytuvo korpusas- šildytuvo dalis, suprojektuota tam, kad joje būtų įtaisytas šilumos generatorius;
7) vardinis šilumos atidavimas (Prated)- deklaruotas šildytuvo šilumos atidavimas (kW), kai patalpos ir vanduo, kai taikoma, šildomi standartinėmis veikimo sąlygomis; patalpų šildytuvų su šilumos siurbliais ir kombinuotųjų šildytuvų su šilumos siurbliais atveju standartinės veikimo sąlygos, kurioms esant nustatomas vardinis šilumos atidavimas, yra norminės projektinės sąlygos, pateiktos III priedo 4 lentelėje;
8) standartinės veikimo sąlygos- šildytuvų veikimo sąlygos esant vidutinio klimato sąlygoms, kuriomis nustatomas vardinis šilumos atidavimas, sezoninis energijos patalpoms šildyti vartojimo efektyvumas, energijos vandeniui šildyti vartojimo efektyvumas, garso galios lygis ir išmetamo azoto oksido kiekis;
9) biomasė- biologiškai skaidi biologinės kilmės produktų, atliekų ir liekanų, gaunamų žemės ūkyje (įskaitant augalinės ir gyvulinės kilmės medžiagas), miškų ūkyje ir susijusiose pramonės šakose, įskaitant žuvininkystę ir akvakultūrą, dalis, taip pat biologiškai skaidi pramoninių ir buitinių atliekų dalis;
10) biomasės kuras- iš biomasės pagamintas dujinis arba skystasis kuras;
11) iškastinis kuras- dujinis arba skystasis iškastinis kuras;
12) patalpų šildytuvas su šildymo katilu- patalpų šildytuvas, kuriuo šiluma gaminama deginant iškastinį ir (arba) biomasės kurą ir (arba) naudojant kaitinimo elementų elektrinės varžos Džaulio šilumą;
13) kombinuotasis šildytuvas su šildymo katilu- patalpų šildytuvas su šildymo katilu, suprojektuotas tiekti šilumą, skirtą tam tikram karšto tam tikros temperatūros geriamojo ir sanitarinio vandens kiekiui ir srautui tiekti tam tikrais intervalais, ir prijungtas prie išorinio geriamojo arba sanitarinio vandens šaltinio;
14) patalpų šildytuvas su elektriniu šildymo katilu- patalpų šildytuvas su šildymo katilu, kuriame šiluma gaminama panaudojant tik kaitinimo elementų elektrinės varžos Džaulio šilumą;
15) kombinuotasis šildytuvas su elektriniu šildymo katilu- kombinuotasis šildytuvas su šildymo katilu, kuriame šiluma gaminama panaudojant tik kaitinimo elementų elektrinės varžos Džaulio šilumą;
16) kogeneracinis patalpų šildytuvas- patalpų šildytuvas, vienu metu tuo pačiu procesu gaminantis šilumą ir elektros energiją;
17) patalpų šildytuvas su šilumos siurbliu- patalpų šildytuvas, kuriuo šiluma gaminama naudojant aplinkos šilumą iš oro šaltinio, vandens šaltinio arba grunto šaltinio ir (arba) šilumingųjų atliekų; patalpų šildytuvuose su šilumos siurbliais gali būti vienas ar daugiau papildomų šildytuvų, kuriuose naudojama kaitinimo elementų elektrinės varžos Džaulio šiluma arba deginamas iškastinis ir (arba) biomasės kuras;
18) kombinuotasis šildytuvas su šilumos siurbliu- patalpų šildytuvas su šilumos siurbliu, suprojektuotas tiekti šilumą, skirtą tam tikram karšto tam tikros temperatūros geriamojo ir sanitarinio vandens kiekiui ir srautui tiekti tam tikrais intervalais, ir prijungtas prie išorinio geriamojo arba sanitarinio vandens šaltinio;
19) papildomas šildytuvas- ne pirmiausia naudojamas šildytuvas, gaminantis šilumą, kai šilumos poreikis viršija pirmiausia naudojamo šildytuvo vardinį šilumos atidavimą;
20) sezoninis energijos patalpoms šildyti vartojimo efektyvumas (ηs )- nustatyto šildymo sezono patalpų šildymo, kurį teikia šildytuvas, poreikio ir metinio energijos suvartojimo, kurio reikia šiam poreikiui patenkinti, santykis (%);
21) energijos vandeniui šildyti vartojimo efektyvumas (ηwh )- geriamojo arba sanitarinio vandens, tiekiamo kombinuotuoju šildytuvu, naudingosios energijos ir jo gamybai būtinos energijos santykis (%);
22) garso galios lygis (LWA )- A svertinis garso galios lygis patalpoje ir (arba) lauke (dB);
23) perskaičiavimo koeficientas (CC)- koeficientas, atitinkantis Europos Parlamento ir Tarybos direktyvoje 2012/27/ES (7) nurodytą apskaičiuotą 40 % ES energijos gamybos efektyvumo vidurkį. Perskaičiavimo koeficiento reikšmė yra CC = 2,5.
Papildomos II-V prieduose vartojamų terminų apibrėžtys pateiktos I priede.
3 straipsnis
Ekologinio projektavimo reikalavimai ir jų taikymo tvarkaraštis
1. Šildytuvų ekologinio projektavimo reikalavimai nustatyti II priede.
2. Ekologinio projektavimo reikalavimai taikomi pagal šį tvarkaraštį:
a)
nuo 2015 m. rugsėjo 26 d.:
i)
šildytuvai atitinka II priedo 1 punkto a papunkčio, 3 ir 5 punktų reikalavimus;
ii)
kombinuotieji šildytuvai atitinka II priedo 2 punkto a papunkčio reikalavimus;
b)
nuo 2017 m. rugsėjo 26 d.:
i)
elektriniai patalpų šildytuvai, elektriniai kombinuotieji šildytuvai, kogeneraciniai patalpų šildytuvai, patalpų šildytuvai su šilumos siurbliu ir kombinuotieji šildytuvai su šilumos siurbliu atitinka II priedo 1 punkto b papunkčio reikalavimus;
ii)
kombinuotieji šildytuvai atitinka II priedo 2 punkto b papunkčio reikalavimus;
c)
nuo 2018 m. rugsėjo 26 d. patalpų šildytuvai atitinka II priedo 4 punkto a papunkčio reikalavimus.
3. Atitiktis ekologinio projektavimo reikalavimams nustatoma ir apskaičiuojama pagal III priede išdėstytus reikalavimus.
4 straipsnis
Atitikties vertinimas
1. Direktyvos 2009/125/EB 8 straipsnio 2 dalyje nurodyta atitikties vertinimo procedūra - tos direktyvos IV priede nustatyta projektavimo vidaus kontrolės sistema arba V priede nustatyta valdymo sistema, nepažeidžiant Tarybos direktyvos 92/42/EEB 7 straipsnio 2 dalies ir 8 straipsnio, taip pat jos III-V priedų.
2. Atitikčiai įvertinti į techninius dokumentus įtraukiama šio reglamento II priedo 5 punkto b papunktyje nurodyta informacija apie gaminį.
5 straipsnis
Rinkos priežiūros tikslais taikoma patikros procedūra
Atlikdamos Direktyvos 2009/125/EB 3 straipsnio 2 dalyje nurodytus patikrinimus, kuriuos privaloma atlikti vykdant rinkos priežiūrą ir kuriais nustatoma, ar laikomasi šio reglamento II priede nustatytų reikalavimų, valstybių narių institucijos taiko šio reglamento IV priede aprašytą patikros procedūrą.
6 straipsnis
Etalonai
Įsigaliojant šiam reglamentui efektyviausių rinkoje esančių šildytuvų orientaciniai etalonai pateikti V priede.
7 straipsnis
Peržiūra
Komisija ne vėliau kaip per penkerius metus nuo šio reglamento įsigaliojimo dienos jį persvarsto atsižvelgdama į šildytuvų technologijų pažangą ir pateikia to persvarstymo rezultatus Ekologinio projektavimo konsultacijų forumui. Peržiūrint reglamentą įvertinami visų pirma šie aspektai:
a)
ar dera nustatyti ekologinio projektavimo reikalavimus, taikomus išmetamoms šiltnamio efektą sukeliančių dujoms, susijusioms su šaldalais;
b)
kokio lygmens ekologinio projektavimo reikalavimai, taikomi išmetamam anglies monoksidui, angliavandeniliams ir kietosioms dalelėms, galėtų būti nustatyti atsižvelgiant į rengiamus matavimo metodus;
c)
ar dera nustatyti griežtesnius ekologinio projektavimo reikalavimus, taikomus patalpų šildytuvų su šildymo katilu ir kombinuotųjų šildytuvų su šildymo katilu energijos vartojimo efektyvumui, garso galios lygiui ir išmetamų azoto oksidų kiekiams;
d)
ar dera nustatyti ekologinio projektavimo reikalavimus, taikomus šildytuvams, kurie specialiai suprojektuoti naudoti dujinį ar skystąjį kurą, gautą daugiausia iš biomasės;
e)
ar pagrįsta perskaičiavimo koeficiento reikšmė;
f)
ar dera taikyti trečiosios šalies sertifikavimą.
8 straipsnis
Pereinamojo laikotarpio nuostatos
1. Iki 2015 m. rugsėjo 26 d. valstybės narės gali leisti rinkai tiekti ir (arba) pradėti naudoti šildytuvus, kurie atitinka šio reglamento priėmimo metu galiojusias nacionalines nuostatas dėl sezoninio energijos patalpoms šildyti vartojimo efektyvumo ir garso galios lygio.
2. Iki 2018 m. rugsėjo 26 d. valstybės narės gali leisti rinkai tiekti ir (arba) pradėti naudoti patalpų šildytuvus, kurie atitinka šio reglamento priėmimo metu galiojusias nacionalines nuostatas dėl išmetamų azoto oksidų.
9 straipsnis
Panaikinimas
Direktyva 92/42/EEB - išskyrus jos 7 straipsnio 2 dalį ir 8 straipsnį, taip pat jos III-V priedus - panaikinama nepažeidžiant valstybių narių įsipareigojimų, susijusių su minėtos direktyvos perkėlimu į nacionalinę teisę ir jos taikymu, kol bus pradėti taikyti šio reglamento II priede išdėstyti ekologinio projektavimo reikalavimai.
10 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. rugpjūčio 2 d.

Labels: 1
14
20
7
3